Ole M. Nielsen (KRF), 2002-02-27:
Det er altid interessant at bruge en times tid her i Folketingssalen på sådan nogle ideologisk betonede debatter.
Det er der også i et eller andet omfang noget om, men ikke ud fra det, som den socialdemokratiske ordfører, hr. Jan Trøjborg, sagde med, at der skulle være fred i kirketiden.
Hvis man sådan skal kigge sig lidt om i verden - nu har hr. Keld Albrechtsen jo bragt os en tur til USA - så har man jo egentlig dér sådan et paradoksproblem.
Det er et af de lande i verden, hvor der er allerstørst søgning til kirkerne, og det er det sted, hvor man har den mest liberale eller slet ingen lukkelov.
Der er altså ikke noget, der tyder på, at den liberale lukkelov forhindrer kirkens udbredelse, så vi kan egentlig ikke bruge det argument til noget - også ud fra den betragtning, at vi faktisk ikke tror, at Vorherre lavede det dér helligdagsbud, fordi han ikke kunne tåle raslen af indkøbsvogne om søndagen.
Vi tror faktisk, at han lavede det for menneskets skyld, fordi det var godt for mennesket, at der var forskel på dagene.
Det er lige nøjagtig henvendt til Venstres ordfører, som mener, at vælgerne og forbrugerne bare synes, det er herligt at købe ind om søndagen.
Det kan da også godt ske, at de kortsigtet synes det, men det kan også godt ske, at de langsigtet alligevel ville gøre op med sig selv, at det egentlig er helt dejligt, at der er forskel på dagene; at der er nogle dage, hvor vi sådan ligesom kan slappe lidt af, hvor vi faktisk er fri for at bekymre os om, hvordan vi får mest muligt ud af de dér sparsomme lønkroner, der er tilbage efter denne her forfærdelige skat, vi betaler.
Det kunne da være helt rart, at der var nogle dage, der var helliget til at dyrke familien og dyrke sport og fritids- og friluftsliv osv., i stedet for at vi sådan får det hele splattet ud til én skøn blævervælling, så vi ikke kan se forskel på dagene. Det tror vi faktisk er meningen med det dér helligdagsbud, som jeg nu beskæftiger mig med. Så vil jeg gerne sige, at vi i øvrigt ikke bruger bibelcitater.
Det må alle andre godt, men det har
vi en bestemmelse om at vi ikke må.
Men nu går jeg så lidt ind i det alligevel, for vi lever ikke op til de fordomme, som nogle måske har om os, men vi går ud fra det alligevel efter lidt andre overvejelser.
Jo, vi tror faktisk på, at forbrugerne ikke altid handler helt, ligesom de måske egentlig selv synes at de godt ville.
Det kan også godt ske, at det er en god oplevelse, men til gengæld har man fået en dag ødelagt, som man måske kunne have brugt til noget, der var bedre end at købe ind, og det er det, der er det ærgerlige i det.
Der må vi politikere godt have lov til at være en lille smule klogere end vælgerne, det mener jeg faktisk ligefrem at vi har en forpligtelse til.
Når nu vi er sådan professionelle samfundsmagere, så må vi jo godt have lov til at have nogle overvejelser, som rummer lidt mere helhed end det, som den enkelte vælger gør, og som vi jo alle sammen forfalder til som forbrugere, gør sådan af magelighed, fordi vi ikke tænker langt nok.
Selv om jeg egentlig gerne ville beskytte den lille handlende, må jeg også indrømme, at jeg jo ikke altid handler ved den lille handlende, men jeg ville egentlig gerne bevare ham.
Det er bare et eksempel på, at vi jo ikke altid gør det, vi egentlig mener vi burde gøre.
Derfor må vi godt som politikere have lov til at sætte nogle rammer i det samfund her.
Så til det konkrete: Det er jo rigtigt, at vi havde et fortrinligt samarbejde med SF og De Konservative for at prøve at få den lukkelov, det forslag, som den socialdemokratisk ledede regering fremsatte, trukket lidt i den bedre retning.
Det forslag, der blev fremsat, og som nu er gældende, er jo ikke nær så slemt som det, vi havde forventet fra den socialdemokratisk ledede regering, det må vi konstatere.
Så er det jo ikke så nemt for regeringen at sige: Nej, det mente vi forresten ikke, nu vil vi hellere lave noget sammen med nogle andre. Det var det, der skete, og det er derfor, vi egentlig gerne vil hjælpe nogle partier til at trække det i den rigtige retning igen.
Men det vil man så ikke være med til fra Socialdemokratiets side, hvilket vi egentlig godt kunne have håbet.
Vi ved også godt, at der også i dét parti, Socialdemokratiet, er stor spredning om, stor splittelse om, hvad man egentlig mener om lukkeloven.
Så var der det med de dér søndage, som vi gerne vil forbeholde til noget andet end at bekymre os om, hvordan vi får brugt vores penge, og som vi selvfølgelig også gerne vil gøre til fridage for nogle flere mennesker, for nok har vi en masse behov for at få noget arbejde udført om søndagen, men det behøver altså ikke betyde, at vi alle sammen arbejder spredt over hele ugen.
Som jeg har sagt før: Der må gerne være forskel på dagene, der må gerne være nogle dage, hvor samfundet falder lidt til ro, hvor det ånder lidt langsommere.
Det er faktisk en rigtig god fornemmelse om søndagen at mærke, at samfundet er lidt anderledes, at vi puster lidt ud.
Men det vil man ikke fra liberal side i hvert fald.
Så var der det med omsætningsgrænsen, som vi også foreslår nedsat.
De 20 mio. kr., som vi nu foreslår bliver reduceret fra 23 mio. kr.,
svarer faktisk til de 14,7 mio. kr., som var gældende i den gamle lov, inklusive prisstigninger og med moms og den her spilleomsætning, som blev lagt oveni.
Vi mener lige nøjagtig, at den tipper dér, som jeg redegjorde for i en af mine korte bemærkninger før.
Det kan godt ske, at der er nogle statistikker lige i øjeblikket, der viser, at den nye lukkelov faktisk er til gavn for de mindre butikker, men jeg er fuldstændig overbevist om - og det kan vi så se, når vi skal til at revidere loven om et par år - at det er forbigående.
Det er discountkæderne, der nu overtager handelen, og det går ud over lokalbrugsen, de små købmænd osv. Vil man videre med liberaliseringen, hvilket vi jo kan frygte, når vi skal have lukkeloven genforhandlet om et par år, så får vi jo det dér frygtelig kedelige billede, som vi kender fra USA og andre lande, hvor man ingen lukkelov har.
I de lande har de fødevarebutikker i mindre størrelsesorden, i mindre enheder, end vi har her af en eller anden mærkelig årsag, selv om de har de dér meget liberale lukkelove eller ingen lukkelov, og det er, fordi de har nogle befolkningsgrupper, som er indstillet på at arbejde døgnet rundt, og derfor kan de altså have de små fødevarebutikker, men derudover ser vi jo i de lande de mest kedelige gader, der overhovedet eksisterer i verden, nogle gader uden butikker.
Der er jo ingen butikker i de amerikanske, canadiske og andre storbyer i verden.
Det gælder også Sverige, hvor man har en meget liberal lukkelov.
De er flyttet ud i nogle store butikscentre uden for byerne.
Derfor vil en ophævelse eller en yderligere liberalisering af lukkeloven, hvis vi får det om et par år, ikke gå ud over fødevarebutikkerne, men udvalgsvarebutikkerne.
Så er det manufakturhandlerne, tekstilhandlerne, skohandlerne, og hvad de hedder alle de dér udvalgsvarebutikker, der er truet næstefter.
Det ved de, og derfor er de meget interesserede i den debat, vi har her, og også i det lovforslag, vi har her, for de har nemlig ikke haft noget ud af de her ekstra søndage.
Det har de ikke.
De har haft nogle udmærkede søndage, men den omsætning mangler
de selvfølgelig de andre dage.
Det er jo helt rigtigt, hvad hr. Keld Albrechtsen siger, at det bare øger de totale omkostninger.
Det gør jo ikke varerne billigere, at vi skal have åbent i flere timer.
Det er helt klart, at arbejdskraften spredes over længere tid og det bliver mindre effektivt.
Så det er ikke til gavn for forbrugerne på længere sigt.
Det er en meget, meget kortsigtet betragtning, man hypper dér.
Det var vist det.
Jeg vil gerne sige tak for den positive modtagelse, det har fået fra nogle enkelte partier, nogle holdningsprægede partier for nu at sige det sådan, og jeg beklager, at De Konservative er kommet i dårligt selskab med Venstre i den sag her.
I andre sager ved jeg godt, at der er mere homogenitet imellem de to partier.
Og så må jeg indrømme, at det ærgrer mig, at Dansk Folkeparti er med på den her - det vidste jeg jo godt fra sidste gang - for Dansk Folkeparti rummer jo på mange måder nogle ganske udmærkede holdninger, som støtter de små samfund og de små enheder og det ganske almindelige menneske, men i den her sag er Dansk Folkeparti altså hoppet på liberalismens vogn, og det er lidt ærgerligt.
Men jeg ved, at vi kan have
et fornuftigt samarbejde om andre ting, og det glæder mig meget.
Tak for modtagelsen her.